Mystisen maineen saanut Viiden tähden liikkeen taustavaikuttaja Davide Casaleggio vieraili Helsingissä.

Harvoin esillä oleva vieras saapui keskiviikkona Suomeen kansanedustaja Harry ”Hjallis” Harkimon (Liike Nyt) kutsumana kertomaan, miten Viiden tähden liike nousi eniten ääniä saaneeksi hallituspuolueeksi Italiassa.

Italiassa ilmiöksi noussut, maan poliittista pakkaa sekoittanut Viiden tähden liike on vankka suoran demokratian ja ihmisten osallistamisen puolestapuhuja ja salaperäiseksi kuvaillusta Davide Casaleggiosta on tullut yksi puolueen kasvoista siitäkin huolimatta, ettei hänellä ole virallista roolia, eikä hän mielellään anna haastatteluita. Häntä kuvaillaan tärkeäksi taustavaikuttajaksi, aktivistiksi ja ennen kaikkea liikkeen toisen perustajan, edesmenneen Gianroberto Casaleggion pojaksi. Monet ulkomaiset uutisvälineet ovat kuitenkin paljastaneet nuoren Casaleggion vetelevän naruista puolueen kulisseissa.

Kansainvälisessä mediassa on myös noteerattu puolueen viime vuosina tapahtunut suunnanmuutos Venäjä-suhteissaan, sillä viime vuosina puolueen suhtautuminen Venäjään on muuttunut yhä myönteisemmäksi. Viiden tähden liike on vaatinut EU:n Venäjään kohdistamien talouspakotteiden purkamista ja tukenut Venäjän toimia Syyriassa. Italialaislehti La Stampa on ihmetellyt liikkeen jäsenten tapaamista venäläisten viranomaisten kanssa, ja Italian vaalien jälkeen esimerkiksi The Washington Post julisti Venäjän välittömäksi voittajaksi. The Guardian puolestaan arveli vaalituloksen satavan Putinin laariin.

Harry Harkimo, mitä mieltä olet liikkeen suhtautumisesta Venäjään?

– Hänellä ei ole Venäjä-kytköksiä, kuten ei koko puolueellakaan. En ymmärrä tätä, miksi minut aina yhdistetään tähän. Mutta kysykää aiheesta heiltä itseltään. En edes miettinyt koko asiaa, kun hänet pyysin tänne.

Harry Harkimo, mitä kautta olet tutustunut Davide Casaleggioon?

– Suomen Italian suurlähetystö otti yhteyttä häneen ja kysyi, haluaisiko hän tavata minut. Tapasimme Roomassa viime keväänä.

Minkä takia halusit kutsua Casaleggion Suomeen?

– Tapaamisen jälkeen halusin hänen tulevan myös Suomeen kertomaan heidän tavoistaan tehdä politiikkaa ja heidän päätöksentekotavastaan, koska he ovat toimivia ja uskottavia Italiassa. Totta kai se auttaa myös meitä, jos ihmiset uskovat tämän toimintatavan olevan mahdollista ja sillä voivan saada valtaa. Heillä on kuitenkin yli 32 prosentin kannatus, mikä todistaa heidän päätöksentekotavan toimivuuden. Ei tämän ole tarkoituskaan toimia heti, vaan pikku hiljaa, kun ihmiset oppivat tutkimaan asioita ja päättämään.

Miten paljon Liike Nyt on tähän mennessä ottanut mallia Viiden tähden liikkeestä?

– Ihmiset käsittävät tämänkin asian väärin. Meidän mallimme ei perustu siihen, mikä heidän politiikkansa on. Casaleggio ei edes puhu politiikkaa. Me puhumme käytännön asioista, jotka saavat ihmiset innostumaan, ja siitä, millainen heidän nettialustansa ja toimintatapansa on ja miten he valitsevat ehdokkaansa.

Helsingin vierailulle osallistunut Viiden tähden liikkeen europarlamentaarikko Fabio Massimo Castaldo kiistää puolueen saaneen rahoitusta Venäjältä tai puolueella olevan yhteyksiä Venäjään ”tavallisten poliittisten suhteiden” lisäksi.

– Taistelemme dialogin ja avoimen lähestymistavan puolesta. Emme ikinä kieltäneet, etteikö Venäjällä olisi ongelmia oikeusvaltioperiaatteen tai ihmisoikeuksien suhteen. Mutta uskomme myös, että ongelmiin kannattaa vastata investoinnein, mikä olisi koko mantereen etu.

– Venäjä on tärkeä kumppani taloudellisesti, strategisesti ja poliittisesti, ja meidän pitää kohdata ongelmat ilman ennakkoluuloja, joita joillain Itä-Euroopan mailla on, Castaldo sanoo.

Viiden tähden liikkeen taustavaikuttaja Davide Casaleggio (vas.) ja Euroopan parlamentin varapuhemies Fabio Massimo Castaldo (oik.) osallistuivat Liike Nyt -eduskuntaryhmä järjestämään seminaariin Helsingissä keskiviikkona.­

Itse Davide Casaleggio ei juurikaan puhu puolueen poliittisista kannoista, vaan toimintamallista. Puolue ei halua profiloitua perinteiselle vasemmisto–oikeisto-akselille, vaan asettuu sen yläpuolelle korostaen kansalaisten osallistumista ja alhaalta ylöspäin tehtävää päätöksentekoa. Mieleen vääjäämättä tulee Macronin Tasavalta liikkeelle -puolue, joka nousi tyhjiöstä ”rikkinäisen politiikan” rinnalle.

Viiden tähden liikkeen keskiössä on teknologia ja puolueen kehittelemä Rousseau-verkkoalusta, jolla jäsenet voivat asettua ehdolle, äänestää, tehdä kansalaisaloitteita, vaikuttaa ja opiskella verkkokursseilla. Koko liike ja puolue sai alkunsakin vuonna 2005 perustetusta blogista, joka jalostui myöhemmin liikkeeksi ja poliittiseksi puolueeksi.

– Emme halua ihmisten aktivoituvan joka viides vuosi vaalien alla, vaan osallistuvan jatkuvasti, Casaleggio tiivistää puolueen perusperiaatetta.

Davide Casaleggio on ammatiltaan it-yrittäjä, mutta tunnetaan paremmin Viiden tähden liikkeen epävirallisena johtohahmona.­

Samanaikaisesti kriitikot ovat olleet huolissaan Rousseaun tietoturvariskeistä ja peräänkuuluttaneet avoimuutta siitä, mihin käyttäjien äänestystiedot ja muu yksityinen data tallentuvat. Helsingissä Casaleggio myöntää järjestelmän kohtaavan kyberhyökkäyksiä ja sabotaasiyrityksiä, mutta vakuuttaa, että turvallisuuteen panostetaan jatkuvasti.

Puolueen nimi viittaa viiteen sen painottamaan arvoon: luonnonsuojeluun, julkiseen liikenteeseen, puhtaaseen veteen, kestävään kehitykseen ja internetin saatavuuteen. Samanaikaisesti sen kritiikki on kohdistunut globalisaatioon, vapaakauppaan, EU:hun Natoon ja rokotuksiin. Viiden tähden liike on ehtinyt saada populistipuolueen leiman.

Casaleggion mukaan media käyttää populismikorttia usein kaikelle uudelle politiikan kentällä.

– Riippuu täysin, mikä on populismin määritelmä. Jos ihmisten osallistaminen yhteisöissään on populismia, olkoon sitten niin, Casaleggio toteaa.